Ehdotus NEUVOSTON TÄYTÄNTÖÖNPANOPÄÄTÖS luvan antamisesta Italian tasavallalle jatkaa yhteisestä arvonlisäverojärjestelmästä annetun direktiivin 2006/112/EY 285 artiklasta poikkeavan erityistoimenpiteen soveltamista /* COM/2013/0609 final - 2013/0299 (NLE) */





PERUSTELUT 1. EHDOTUKSEN TAUSTA Neuvosto voi yhteisestä arvonlisäverojärjestelmästä 28. marraskuuta 2006 annetun direktiivin 2006/112/EY, jäljempänä ”alv-direktiivi”, 395 artiklan 1 kohdan mukaisesti myöntää yksimielisesti komission ehdotuksesta jäsenvaltiolle luvan soveltaa mainitun direktiivin säännöksistä poikkeavia erityistoimenpiteitä arvonlisäveron kantamisen yksinkertaistamiseksi tai tietyntyyppisten veropetosten tai veron kiertämisen estämiseksi. Komissiossa 8. huhtikuuta 2013 vastaanotetuksi kirjatussa kirjeessä Italian tasavalta haki lupaa jatkaa vapautuksen myöntämistä verovelvollisille tietyn vuosittaista liikevaihtoa koskevan enimmäismäärän rajoissa ja korottaa tätä raja-arvoa 30 000 eurosta 65 000 euroon. Komissio antoi alv-direktiivin 395 artiklan 2 kohdan mukaisesti Italian tasavallan hakemuksen tiedoksi muille jäsenvaltioille 10. kesäkuuta 2013 päivätyllä kirjeellä. Komissio ilmoitti 14. kesäkuuta 2013 päivätyllä kirjeellä Italian tasavallalle, että sillä oli kaikki hakemuksen arviointia varten tarvittavat tiedot. Yleinen tausta Alv-direktiivin XII osaston 1 luvussa annetaan jäsenvaltioille mahdollisuus soveltaa pieniin yrityksiin erityisjärjestelmiä, kuten mahdollisuutta myöntää verovapautus verovelvollisille, joiden vuosittainen liikevaihto jää tietyn raja-arvon alle. Tällainen vapautus merkitsee sitä, ettei verovelvollisen tarvitse veloittaa arvonlisäveroa luovutuksistaan ja suorituksistaan, minkä vuoksi verovelvollinen ei voi vähentää arvonlisäveroa tuotantopanoksistaan. Tämä toimenpide otettiin ensimmäistä kertaa käyttöön neuvoston direktiivin 67/228/ETY[1] 14 artiklan säännösten mukaisesti. Jäsenvaltiot, jotka eivät käyttäneet mainitussa säännöksessä säädettyä mahdollisuutta, pystyivät kuitenkin myöhemmin direktiivin 77/388/ETY 24 artiklan 2 kohdan b alakohdan (uudelleenlaatimisen jälkeen alv-direktiivin 285 artiklan ensimmäinen kohta) nojalla myöntämään arvonlisäverovapautuksen verovelvollisille, joiden vuosittainen liikevaihto on enintään 5 000 euroa. Italian tasavalta ei käyttänyt hyväkseen neuvoston direktiivin 67/228/ETY 14 artiklassa säädettyä mahdollisuutta. Koska Italian tasavallassa on paljon verovelvollisia, joiden vuosittainen liikevaihto on erittäin alhainen, se haki vuonna 2007 poikkeusta yksinkertaistaakseen pieniin toimijoihin sovellettavia alv-velvoitteita ja tehdäkseen veronkannon helpommaksi kansalliselle verohallinnolle. Kyseisen poikkeuksen mukaan vapautus myönnettäisiin verovelvollisille, joiden vuosittainen liikevaihto on enintään 30 000 euroa. Tämä poikkeus myönnettiin neuvoston päätöksellä 2008/737/EY[2] 31. joulukuuta 2010 saakka, ja sen voimassaoloa jatkettiin myöhemmin neuvoston päätöksellä 2010/688/EU[3] 31. joulukuuta 2013 saakka. Italian tasavalta pyytää nyt, että tätä verovelvolliselle vapaaehtoisen toimenpiteen voimassaoloa jatkettaisiin 31. joulukuuta 2016 saakka. Italian tasavalta on myös pyytänyt, että vuosittaisen liikevaihdon raja-arvoa korotettaisiin 65 000 euroon. Raja-arvoa korottamalla Italia mahdollistaa sen, että toimenpidettä voidaan soveltaa useampiin pk-yrityksiin. Tämä vastaa eurooppalaisia pk-yrityksiä tukevaa ”Pienet ensin” -aloitetta koskevan komission tiedonannon (KOM(2008) 394, 25.6.2008) tavoitteita. Tiedonannossa kehotetaan jäsenvaltioita ottamaan lainsäädännön valmistelussaan huomioon pk-yritysten erityispiirteet ja sen vuoksi yksinkertaistamaan voimassa olevaa sääntely-ympäristöä. Lisäksi toimenpiteen soveltamisessa ja sen soveltamisalaan kuuluvien yritysten valvonnassa ei ole todettu ongelmia. Komissio sisällytti 29. lokakuuta 2004 annettuun alv-velvoitteiden yksinkertaistamista koskevaan direktiiviehdotukseensa (KOM(2004) 728 lopullinen)[4] säännöksiä, joiden tarkoituksena on antaa jäsenvaltioille mahdollisuus myöntää verovapautus verovelvollisille, joiden vuosittainen liikevaihto on enintään 100 000 euroa, ja mahdollisuus tarkistaa tämä määrä vuosittain. Neuvosto ei kuitenkaan ole vielä tässä vaiheessa päässyt ehdotuksesta yhteisymmärrykseen. Italian tasavallan toimittamista tiedoista ilmenee, että toimenpiteen vaikutus lopullisessa kulutusvaiheessa kerättyihin verotuloihin on vähäinen. Sen vuoksi ehdotetaan, että poikkeuksen voimassaoloa jatkettaisiin ainakin 13. joulukuuta 2016 saakka tai siihen asti, kun tulee voimaan direktiivi vuosittaisen liikevaihdon raja-arvoista, joiden alittuessa verovelvolliset voidaan vapauttaa arvonlisäverosta, ja että raja-arvo korotettaisiin 65 000 euroon. Voimassa olevat aiemmat säännökset Komissio teki vuonna 2004 ehdotuksen, jossa mm. annettaisiin jäsenvaltioille mahdollisuus korottaa verovelvollisille annettavan arvonlisäverovapautuksen vuosittaisen liikevaihdon raja-arvo 100 000 euroon (KOM(2004) 728 lopullinen)[5]. Ehdotus on edelleen käsiteltävänä neuvostossa. Keskipitkällä aikavälillä komissio katsoo, että kyseisen ehdotuksen hyväksyminen olisi soveltuvampi tapa edetä asiassa kuin yksittäisiin poikkeuksiin perustuva hajanainen lähestymistapa. Sen vuoksi komissio pyytää neuvostoa jatkamaan neuvotteluja kyseisestä ehdotuksesta. Johdonmukaisuus suhteessa unionin muuhun politiikkaan ja muihin tavoitteisiin Toimenpide on eurooppalaisia pk-yrityksiä tukevaa ”Pienet ensin” -aloitetta koskevassa komission tiedonannossa (KOM(2008) 394, 25.6.2008) vahvistettujen pieniä yrityksiä koskevien unionin tavoitteiden mukainen. 2. KUULEMISTEN JA VAIKUTUSTENARVIOINTIEN TULOKSET Intressitahojen kuuleminen Ei sovelleta. Asiantuntijatiedon käyttö Ulkopuolisten asiantuntijoiden käyttö ei ollut tarpeen. Vaikutusten arviointi Päätöksen tarkoituksena on yksinkertaistaa toimenpidettä, jolla poistetaan useita velvoitteita vuosittaiselta liikevaihdoltaan tietyn raja-arvon alapuolelle jääviltä yrityksiltä, ja korottaa kyseinen raja-arvo 30 000 eurosta 65 000 euroon. Koska poikkeuksen soveltamisala on suppea ja sen voimassaoloaika rajallinen, sen vaikutukset ovat joka tapauksessa rajallisia. 3. EHDOTUKSEN OIKEUDELLINEN SISÄLTÖ Ehdotetun toimen lyhyt kuvaus Luvan antaminen Italian tasavallalle jatkaa sellaisen direktiivistä 2006/112/EY poikkeavan toimenpiteen soveltamista, jolla otetaan käyttöön vuosittaiselta liikevaihdoltaan tietyn raja-arvon alapuolelle jääviä yrityksiä koskeva yksinkertaistus, ja korottaa kyseinen raja-arvo 65 000 euroon. Oikeusperusta Alv-direktiivin 395 artikla. 4. TALOUSARVIOVAIKUTUKSET Ehdotuksella ei ole vaikutuksia unionin talousarvioon, koska Italia tekee kompensaatiolaskelman neuvoston asetuksen (ETY, Euratom) N:o 1553/89[6] 6 artiklan mukaisesti. 5. LISÄTIEDOT Ehdotus sisältää raukeamislausekkeen. 2013/0299 (NLE) Ehdotus NEUVOSTON TÄYTÄNTÖÖNPANOPÄÄTÖS luvan antamisesta Italian tasavallalle jatkaa yhteisestä arvonlisäverojärjestelmästä annetun direktiivin 2006/112/EY 285 artiklasta poikkeavan erityistoimenpiteen soveltamista EUROOPAN UNIONIN NEUVOSTO, joka ottaa huomioon Euroopan unionin toiminnasta tehdyn sopimuksen, ottaa huomioon yhteisestä arvonlisäverojärjestelmästä 28 päivänä marraskuuta 2006 annetun neuvoston direktiivin 2006/112/EY[7] ja erityisesti sen 395 artiklan 1 kohdan, ottaa huomioon Euroopan komission ehdotuksen, sekä katsoo seuraavaa: (1) Italia haki komissiossa 8 päivänä huhtikuuta 2013 vastaanotetuksi kirjatulla kirjeellä lupaa direktiivin 2006/112/EY 285 artiklasta poikkeavaan toimenpiteeseen jatkaakseen vapautuksen myöntämistä tietyille verovelvollisille, joiden vuosittainen liikevaihto jää alle tietyn raja-arvon, ja korottaakseen tätä raja-arvoa 30 000 eurosta 65 000 euroon. Kyseisellä toimenpiteellä nämä verovelvolliset saisivat vapautuksen tietyistä tai kaikista direktiivin 2006/112/EY XI osaston 2–6 luvussa tarkoitetuista arvonlisäveroon (alv) liittyvistä velvoitteista. (2) Komissio antoi Italian hakemuksen tiedoksi muille jäsenvaltioille 10 päivänä kesäkuuta 2013 päivätyllä kirjeellä. Komissio ilmoitti Italialle 14 päivänä kesäkuuta 2013 päivätyllä kirjeellä saaneensa kaikki hakemuksen arviointia varten tarpeellisina pitämänsä tiedot. (3) Jäsenvaltioilla on jo käytettävissään direktiivin 2006/112/EY XII osaston mukainen pienten yritysten erityisjärjestelmä. Tämä toimenpide, jonka voimassaolon jatkamista haetaan, poikkeaa mainitun direktiivin 285 artiklasta ainoastaan siltä osin, että Italian soveltamassa järjestelmässä vuosittaisen liikevaihdon raja-arvo on yli 5 000 euroa. (4) Italialle annettiin 15 päivänä syyskuuta 2008 annetulla neuvoston päätöksellä 2008/737/EY[8] lupa myöntää 31 päivään joulukuuta 2010 poikkeustoimenpiteenä vapautus verovelvollisille, joiden vuosittainen liikevaihto on enintään 30 000 euroa. Tämän poikkeuksen soveltamista pidennettiin 31 päivään joulukuuta 2013 neuvoston päätöksellä 2010/688/EU[9]. Koska tämä raja-arvo on vähentänyt pienten yritysten alv-velvoitteita, Italialle olisi annettava lupa soveltaa toimenpidettä vielä pidemmän ajan ja korottaa raja-arvo 65 000 euroon. Verovelvolliset voivat edelleen halutessaan valita tavanomaiset alv-järjestelyt. (5) Jotta toimenpide olisi useampien pk-yritysten käytettävissä ja jotta eurooppalaisia pk-yrityksiä tukevaa ”Pienet ensin” -aloitetta koskevan komission tiedonannon (KOM(2008) 394, 25.6.2008) tavoitteet voitaisiin saavuttaa, Italialle olisi annettava lupa korottaa vuosittaisen liikevaihdon raja-arvoa, jonka alittuessa tietyille verovelvollisille myönnetään vapautus arvonlisäverosta, 30 000 eurosta 65 000 euroon. (6) Komissio sisällytti alv-velvoitteiden yksinkertaistamisesta annetun neuvoston direktiivin 77/388/ETY muuttamisesta 29 päivänä lokakuuta 2004 antamaansa ehdotukseen[10] säännöksiä, joiden nojalla jäsenvaltiot voisivat vahvistaa alv-vapautusjärjestelmässä sovellettavaksi vuosittaisen liikevaihdon raja-arvoksi enintään 100 000 euroa tai sen vasta-arvo kansallisena valuuttana ja tarkistaa tämän määrän vuosittain. Italian esittämä toimenpiteen jatkamista koskeva hakemus vastaa mainittua ehdotusta, josta neuvosto ei vielä ole päässyt yhteisymmärrykseen. (7) Italian toimittamista tiedoista ilmenee, että raja-arvon korottamisella on vain vähäinen vaikutus lopullisessa kulutusvaiheessa kerättävien verotulojen kokonaismäärään. (8) Poikkeus ei vaikuta arvonlisäverosta kertyviin unionin omiin varoihin, ON HYVÄKSYNYT TÄMÄN PÄÄTÖKSEN: 1 artikla Poiketen siitä, mitä direktiivin 2006/112/EY 285 artiklassa säädetään, Italialle annetaan lupa vapauttaa arvonlisäverosta verovelvolliset, joiden vuosittainen liikevaihto on enintään 65 000 euroa. Italia saa korottaa tätä raja-arvoa vapautuksen reaaliarvon säilyttämiseksi. 2 artikla Tämä päätös tulee voimaan päivänä, jona se annetaan tiedoksi. Tätä päätöstä sovelletaan 1 päivästä tammikuuta 2014 sellaisen direktiivin voimaantulopäivään, jolla muutetaan vuosittaisen liikevaihdon raja-arvoja, joiden alittuessa verovelvollisille voidaan myöntää alv-vapautus, tai enintään 31 päivään joulukuuta 2016 riippuen siitä, kumpi näistä ajankohdista on aikaisempi. 3 artikla Tämä päätös on osoitettu Italian tasavallalle. Tehty Brysselissä Neuvoston puolesta Puheenjohtaja [1] EYVL 71, 14.4.1967, s. 1303–1312. [2] EUVL L 249, 18.9.2008, s. 13–14. [3] EUVL L 294, 12.11.2010, s. 12–13. [4] EUVL C 24, 29.1.2005, s.10. [5] http://eur-lex.europa.eu/LexUriServ/LexUriServ.do?uri=COM:2004:0728:FIN:FI:PDF. [6] EYVL L 155, 7.6.1989, s. 9–13. [7] EUVL L 347, 11.12.2006, s. 1. [8] EUVL L 249, 18.9.2008, s. 13–14. [9] EUVL L 294, 12.11.2010, s. 12–13. [10] KOM(2004) 728 lopullinen, EUVL C 24, 29.1.2005, s. 10.